Maximilien et Marie, par la grâce de Dieu, duc et duchesse d’Austeriche, de Bourgoingne, de Lothier, de Brabant, de Lembourg, de Lucambourg et de Gheldres, conte et contesse de Flandres, d’Artois, de Bourgoingne, palatin et palatine de Haynnau, de Hollande, de Zeelande, de Namur et de Zuytphen, marquis et marquise du Saint-Empire, seigneur et dame de Frise, de Salins et de Malines. A tous ceulx qui ces présentes lectres verront salut. Comme les Mayeur et eschevins de nostre ville d’Auxonne qu’est la chief ville de noste conté dudit Auxonne, clef et principal passaige de noz duchié et conté de Bourgoingne, aient en tout le temps passé la garde de la dicte ville que adez leur a esté recommandée par feuz de très exellantes mémoires noz prédécesseurs que Dieu absoille. Laquelle ilz ont bien soigneusement et continuelement gardée et entretenue comme ceulx à qui la chose touche en l’obéyssance de nos ditz prédécesseurs et de nous jusques à présent, tellement que par eulx aucun dommaige ne inconveniant n’en est advenu à la ditte ville, ne à nos dit pays de Bourgoingne, ains très grant et inestimable prouffit et à nous, car par leur bonne garde et tenue de la dicte ville à l’encontre des François, noz ennemiz, qui depuis le trespas de feu nostre très chier seigneur et père que Dieu absoille, sont entrez en noz diz pays de Bourgoingne à grant puissance d’armes qui ont mis et reduitz en leur obeyssance la pluspart d’iceulx nos dits pays, ladicte ville et les habitans d’icelle tousjours demeurans soubs la nostre; iceulx noz pays pourront estre par nous facilement reconquestez, reduitz et réunis en nostre dicte obeyssance et subgection. Savoir faisons, que nous, ces choses considérées et actendu que sumes assez certiorez de la grande loyaulté que lesditz Mayeur, eschevins et tous les manans et habitans de nostre dicte ville d’Auxonne ont gardé et gardent journelment envers nous, et des grans fraiz et intérestz qu’ilz ont soubstenuz et soubstiennent pour la réparation et garde de la dicte ville et pour nous bien et loyalment servir, comme noz bons et loyaulx subgectz, eu, sur ce, préhalablement l’advis des gens de nostre grant conseil, estant lez nous. A iceulx Mayeur, eschevins et habitans d’Auxonne, avons accordé et octroié, accordons et octroions de grâce espécial, par ces présentes que dores en avant ilz aient la garde de nostre dicte ville d’Auxonne ainsi et par la manière qu’ilz l’ont eue du temps de noz prédécesseurs, et qu’ilz ne soient contraings de prendre garnison ou gens de guerre, sinon telz et en tel nombre que sera advisé par le capitaine d’icelle nostre ville et par eulx, pour le bien, prouffit et utilité de nostre avant dicte ville et avec ce que quant aucunes gens de guerre ou de compaignie qu’ilz soient vouldront passer par la dicte ville, qu’ilz y passent en tel nombre et compagnie que ledit capitaine ou les ditz d’Auxonne verront estre expedient pour la seurté d’icelle et autrement non. Sy donnons en mandement à noz lieuxtenans, gouverneurs, mareschaulx, president, baillis et autres justiciers et officiers en nosditz pays de Bourgoingne, présens et advenir cui ce peut et pourra touchier et regarder, leurs lieuxtenans et à chascun d’eulx en droit soy et si comme il appartiendra que de nostre présente déclaration et ordonnance et de tout le contenu en ces présentes, ilz facent, souffrent et en laissent lesdiz d’Auxonne pleinement et paisiblement joyr et user, sans leur faire mectre ou donner, ne souffrir estre fait, mis ou donné quelconque destourbier ou empeschement au contraire. Car ainsi nous plaist il estre fait. En tesmoing desquelles choses, nous avons fait mectre le seel de nous Duc dessus dit à ces présentes. Donné en nostre ville de Bruges le unzieme jour du mois de septembre, l’an de grâce mil quatre cens soixante et dix sept. Par monseigneur le Duc et madame la Duchesse, en leur conseil, DE CHACHOIN.